open-index/open-wikipedia-markdown huggingface dataset:
Louis Victor Stegemann

**Ludwig (Louis) Victor Georg Stegemann** (* 27. Dezember 1830 in Wittlage; † 30. September 1884 in Bonn) weer en düütschen Jurist, Goodsbesitter un Politiker.

Stegemann is 1830 as Söhn von Dorette, borene Clüver, un den Amtmann Ludwig Victor Stegemann in Wittlage boren. He weer von 1842 bet 1850 op dat Gymnasium in Stood un hett denn von 1850 bet 1853 Juristeree an de Universitäten Heidelberg un Göttingen studeert. He hett 1854 dat eerste juristische Examen maakt un weer twee Johr bi Amtsgerichten. Nadem he den arvten Grundbesitt in Essen övernahmen hett, hett he de praktische Bueree kennenlehrt. He weer noch wedder an de Universität Göttingen, üm sik in de Agrikultur un Chemie wiedertobillen un Vörlesungen in Volksweertschop to hören. Stegemann hett siet 1859 sien Grundbesitt in Essen un Renzelfelde bewirtschaft, den he dör Ankoop noch vergröttert hett.

Von 1878 bet 1881 weer Stegemann för de Natschonalliberale Partei un den Wahlkreis Hannover 6 (Hoya-Veern) Liddmaat von’n Düütschen Rieksdag.

Stegemann hett an’n 7. Juni 1864 Caroline Mathilda Sophie Adelaida Reinbold (17. Februar 1845-18. November 1920) freet. De beiden harrn twee Söhns un twee Döchter: Mathilde (25. August 1865-8. Februar 1942), Theodor (29. Oktober 1866-22. Juli 1945), Bernhard Friedrich Wilhelm Theodor (7. November 1867-1. Juli 1930) un Sophie (* 21. Juni 1872).

## Footnoten
Rudolf Meyer (Politiker)

**Rudolf Meyer** (* 8. März 1953 in Winsen) is en düütschen Politiker von de CDU.

Meyer is 1953 in Winsen boren. Na de mittlere Reife 1969 is Meyer 1971 landweertschoplichen Gehülp, 1972 staatlich prüften Weertschopper un 1975 Landweertschopsmeester worrn. He hett Bueree bedreven (vör allen Ackerbo, Anbo von Grööntüüg un Forstweertschop). He weer Präsident von de Ländliche Utwussenenbildung in Neddersassen, Liddmaat von dat Neddersassische Landvolk, in’n engern Vörstand von’n Landvolk-Kreisverband Horborg un Vörsteher von de Realgemeen Luhdörp.

1988 is Meyer in de CDU rin. Von 1992 bet 1994 weer he Viez-Vörsitter von’n Oortsverband Winsen, 1993 is he Viez-Vörsitter von’n CDU-Kreisverband Horborg/Land worrn. Bi de Bundsdagswahl 1994 hett Meyer mit 48,2 % von de Eerststimmen dat Direktmandaat in’n Bundsdagswahlkreis Horborg wunnen un weer bet 1998 Liddmaat von’n Düütschen Bundsdag.
Herbert Helmrich

**Herbert Helmrich** (* 1. Januar 1934 in Luckau; † 24. Oktober 2017 in Bookholt) weer en düütschen Jurist un Politiker von de CDU.

Helmrich is 1934 in Luckau boren un hett eerst in de DDR leevt. Nadem he 1952 un 1953 ut polietsche Grünn verhaft worrn is, is he 1954 in de Bundsrepublik Düütschland flücht.

Na dat Abitur in Göttingen hett Helmrich anfungen Juristeree, Volksweertschop un Soziologie an de Universität Göttingen to studeren. Dat Studium hett he 1963 mit de eerste un 1967 mit de twete juristische Staatsprüfung afslaten. He is 1967 as Avkaat tolaten worrn un hett in ene Kanzlie in Bookholt arbeidt. 1969 is he ok as Notar tolaten worrn. 1982 hett he de *Sellschop för Effizienz in Staat un Verwaltung* (GFE) grünnt.

Helmrich is 1966 in de CDU rin. He weer Liddmaat von’n Bundsarbeidskreis Christlich-Demokraatsche Juristen (BACDJ) un von 1992 bet 2001 de Vörsitter von’n Arbeidskreis. He hett sik ok in de Middelstands- un Weertschopsvereenigung von de CDU/CSU (MIT) engascheert.

Helmrich is bi de Wahl 1976 för den Wahlkreis Horborg-Soltau in’n Düütschen Bundsdag wählt worrn. He weer dor Liddmaat von’n Rechtsutschuss un von 1984 bet 1992 Vörsitter von’n Rechtsutschuss. Bi de Wahlen 1980, 1983, 1987 un 1990 is he in’n Wahlkreis Horborg wählt worrn.

Helmrich is an’n 19. März 1992 Minister för Justiz-, Bunds- un Europaangelegenheiten in de Regerung von Ministerpräsident Berndt Seite in Mekelborg-Vörpommern worrn. Dorüm hett he an’n 21. Mai 1992 sien Mandaat in’n Bundsdag afgeven. Nadem Lothar Kupfer sien Amt opgeven hett, harr Helmrich von’n 11. bet 18. Februar 1993 kommissarsch ok dat Leid över dat Binnenministerium. As de CDU mit de SPD en Koalitschoon billt hett, is he an’n 9. Dezember 1994 ut de Regerung rut. Von 1994 bet 2002 weer he Liddmaat von’n Landdag Mekelborg-Vörpommern. Dor harr he von 1994 bet 1998 dat Leid över den Rechtsutschuss.

2002 is he Vörsitter von de CDU-Kommission för de Verwaltungsreform von dat Land Mekelborg-Vörpommern worrn.

## Ehren

* 1996: Groot Verdeenstkrüüz von de Bundsrepublik Düütschland
* 2013: Groot Verdeenstkrüüz mit Steern von de Bundsrepublik Düütschland
Ludwig Stegemann

**Victor  Stegemann** (* 26. April 1849 in Reten; † 23. November 1933 op Good Kleinwerther) weer en düütschen Verwaltungsbeamten.

Stegemann is 1849 as Söhn von Hilke, borene Pollmann (15. Dezember 1820-16. März 1877), un Victor Stegemann (1802-1892) boren.

He weer Amtshauptmann von dat Amt Achem. As dat Amt to’n 1. April 1885 oplööst worrn is, is he denn de eerste Landraad von’n ne’en Kreis Achem worrn. Dat is he bet 1890 bleven, as em Philipp Schaeper aflööst hett. In dat Johr is he as Nafolger von Theodor Wilhelm Werner Meyer Landraad von’n Landkreis Halverstidde worrn. Dat weer he bet 1918. Sien Nafolger weer Ernst Wegner.

1919 hett he den Königlichen Kronen-Orden twete Klass kregen.

He hett an’n 20. August 1878 in Barmen Mathilda Brüninghaus (14. November 1856-10. Mai 1932) freet. De beiden harrn de Kinner Victor Ludwig (18. September 1879-15. September 1940), Reinhold (24. April 1882-2. Juni 1915), Mathilda (1884-1960) un Gertrud (* 6. Juli 1888) .

## Footnoten
Gymnasium Oterndörp

Dat **Gymnasium Oterndörp** is en Gymnasium in de Schoolstraat 2, Stadt Oterndörp, mit üm un bi 600 Schölers. Schooldreger is de Landkreis Cuxhoben.

## Historie

In Oterndörp hett dat al fröh de Latienschool Oterndörp geven, de 1893 in en Realschool ümwannelt worrn is (Realschool Oterndörp). Dat Gymnasium is unafhängig dorvon eerst in’n Mai 1955 grünnt worrn.

In dat Schooljohr 2009/2010 is dat Gymnasium en apene Ganzdagsschool worrn. Dat hüdige Schoolgebüüd is 2012 boot worrn. Dor is ok de Realschool mit in ünnerbrocht.

Na Oterndörp gaht de Schölers ut de Gemenen Godshem, Helmworth, Lee, Neenkarken, Oosterbrook, Oterndörp, Steenau, Wannen, Belen un Bülkau. De Schölers ut de Gemenen Kumbarg, Neehuus un Wingst hebbt de Wahl, wat se na Oterndörp oder na dat Gymnasium Warstood gaht.

## Schoolbaas

* 1955–1968: N. N.
* 1968(?)–1972: Karl-Heinz Langhans
* 1972–1973: Hr. Winterhoff (komm.)
* 1973–1997: Edgar Feigel
* 1998–2015: Klaus Schnell
* 2015–: Marlies Reinke

## Weblenken

* Websteed vun dat Gymnasium (hoochdüütsch)
Rieksdagswahlkreis Provinz Hannover 6

De **Rieksdagswahlkreis Provinz Hannover 6** weer een von de 19 Wahlbezirke to’n Rieksdag von’n Noorddüütschen Bund un den Rieksdag von dat Düütsche Riek in de prüüßsche Provinz Hannover. In de Tied von’n Noorddüütschen Bund von 1867 bet 1871 hett dat twee Wahlen geven un in de Tied von 1871 bet 1918, in de dat Düütsche Kaiserriek bestahn hett, hett dat 13 Wahlen geven.

To’n Wahlkreis hett groff dat Rebeed von de Kreise Syke, Hoya, Veern un Achem tohöört.

## Afornte

Noorddüütschen Bund:
* Februar 1867: Wilhelm von Hammerstein (BKV)
* August 1867: Wilhelm von Hammerstein (BKV)
* Nawahl an’n 25. Januar 1869: Ernst Friedrich Adickes (NLP)
Kaiserriek:
* 1871: Ernst Friedrich Adickes (NLP)
* 1874: Diedrich Precht (NLP)
* 1877: Diedrich Precht (NLP)
* 1878: Louis Victor Stegemann (NLP)
* 1881: Hermann von Arnswaldt (DHP)
* 1884: Hermann von Arnswaldt (DHP)
* 1887: Hermann von Arnswaldt (DHP)
* 1890: Hermann von Arnswaldt (DHP)
* 1893: Hermann von Arnswaldt (DHP)
* 1898: Hermann von Arnswaldt (DHP)
* 1903: Theodor Held (NLP)	
* 1907: Theodor Held (NLP); för em is 1909 Georg von Dannenberg (DHP) nawählt worrn
* 1912: Theodor Held (NLP)
Stegemann

**Stegemann** is de Familiennaam von

* Adolf Stegemann (1823–?), düütschen Avkaat,
* Albert Stegemann (* 1976), düütschen Politiker (CDU),
* Alfons Bernardo Stegemann (1886–1983), düütschen Jurist,
* Anton Stegemann (1863–1931), düütschen kathoolschen Preester un Politiker,
,
* Christoph Stegemann, düütschen Sänger,
* Dieter Stegemann (1932–2013), düütschen Physiker,
* Ekkehard W. Stegemann (* 1945), düütschen Theoloog,
* Georg Carl David Stegemann (1812–1885), düütschen Verwaltungsbeamten,
* Greta Stegemann (* 2001), düütsche Footballspelerin,
,
* Heinrich Stegemann (1888–1945), düütschen Maler,
* Helmut Stegemann (üm 1892–1929), düütschen Architekt,
* Herbert Stegemann (* 1923), düütschen Footballspeler,
,
* Jürgen Stegemann (1929–2007), düütschen Physioloog,
* Karlheinz Stegemann (* 1936), düütschen Politiker,
* Karoline Stegemann (* 1987), düütsche Schauspelerin,
* Kerstin Stegemann (* 1977), düütsche Footballspelerin,
* Louis Victor Stegemann (1830–1884), düütschen Jurist un Politiker,
* Ludwig Stegemann (1849–1933), düütschen Verwaltungsbeamten,
* Max Stegemann (1831–1872), düütschen Mathematiker,
* Michael Stegemann (* 1956), düütschen Musikwetenschopper,
* Otto Stegemann (1893–?), düütschen Verwaltungsbeamten,
* Peter Stegemann (1940–1978), düütsch Opper an de düütsch-düütsche Grenz,
* Regina Stegemann (* 1951), düütsche Örgelboerin,
* Sascha Stegemann (* 1984), düütschen Footballscheedsrichter,
,
* Ursula Spuler-Stegemann (* 1939), düütsche Turkologin,
* Victor Stegemann (1879–1940), düütschen Verwaltungsbeamten,
* Viktor Stegemann (1902–1948), düütschen Klassischen Philoloog,
* Willy Stegemann (1889–1946), düütschen Klassischen Philoloog,
* Wolf Stegemann (* 1944), düütschen Journalist un Schriever,
* Wolfgang Stegemann (* 1945), düütschen Theoloog.

Kiek ok bi: Stegeman, Staegemann, Stegmann.
Victor Stegemann

** Ludwig Stegemann** (* 18. September 1879 in Sleswig; † 15. September 1940 op Good Kleinwerther) weer en düütschen Verwaltungsbeamten.

Stegemann is 1879 as Söhn von Mathilda, borene Brüninghaus (14. November 1856-10. Mai 1932), un Ludwig Stegemann (26. April 1849-23. November 1933) in Sleswig boren. He hett Juristeree studeert. In siene Studententied weer he bi dat Corps Saxo-Borussia. Na dat Studium is he 1906 Referendar worrn. 1910 is he as Regerungsassesser un Hülpsarbeider an dat Landraadsamt von’n Kreis Nedderung in Heinrichswalde gahn. 1912 is he bi dat Landraadsamt von’n Kreis Swienmünn anfungen un 1917 bi’n Regerungsbezirk Potsdam.

In’n September 1918 hett he as Nafolger von Ernst Wegner opdragswies dat Amt as Landraad von’n Kreis Keden övernahmen. 1919 is he richtigen Landraad un Regerungsraad worrn. Dat is he bet 1920 bleven. De Regerungspräsident Hans Grashoff hett em vörhollen, dat he Wapen an Kapp-Putschisten wiedergeven hett. Sien Nafolger weer denn Ernst Kirstein. Stegemann is an de Regerung in Hilmssen versett worrn. Later weer he Böverregerungsraad in Düsseldörp un in Berlin.

Stegemann weer Mitbesitter von dat Good Kleinwerther. He hett an’n 21. April 1914 in Elwing Annie Lehmkuhl (1873-1957) freet. De beiden hebbt 1915 Tweeschendöchter kregen, de aver dood boren sünd. Ok de Kinner Boske (1915-1915) un Victor Reinbold (April 1918-1923) sünd al as Kinner doodbleven. Stegemann sülvs is 1940 op dat Familiengood in Kleinwerther doodbleven un liggt dor in de Familiengraffsteed begraven.

He weer Kürassierrittmeester von de Reserve von dat Kürassier-Regiment „von Seydlitz“ (Magdeburgisches) Nr. 7.

## Footnoten
Hans von Kemnitz

**Hans Jakob Joachim von Kemnitz** (* 16. Februar 1853 in Bernburg; † 4. November 1922 in Mieckow) weer en düütschen Verwaltungsbeamten.

Von Kemnitz is 1853 as Söhn von Maria, borene Bennecke (23. März 1822-31. August 1901), un den Kamerherr Gustav von Kemnitz (25. Juli 1807-31. August 1886) in Bernburg boren. He hett Juristeree an de Universität Bonn studeert. 1873 is he Liddmaat von dat Corps Borussia Bonn worrn. Na dat Studium is he in’n prüüßschen Staatsdeenst gahn. Von 1893 bet 1907 weer he Landraad von’n Kreis Achem. Na de Tied as Landraad weer he Regerungsraad bi de Regerung in Potsdam. Dor is he 1911 Gehemen Regerungsraad worrn. Toletzt hett he in Mieckow bi Teterow leevt. He weer nich verheiraadt. Von Kemnitz weer Ehrenridder von’n Johanniter-Orden.

## Footnoten
Alexei Alexandrowitsch Gubarew

**Alexei Alexandrowitsch Gubarew** (russ Алексей Александрович Губарев; * 29. März 1931 in Gwardejzy, Oblast Kuibyschew, Russische SFSR; † 21. Februar 2015) weer en sowjeetsch Kosmonaut.

## Leven
Gubarew hett 1950 sien Schoolutbillen afslooten un is denn in de Root Armee intreeden. Nahdem he 1952 sien Pilotenutbillen afslooten hett, is he Insätze in' Koreakrieg flagen. 1961 hett he spoodriek en Utbillen an de Luftwaffenakademie Monino to Enn' brocht un weer denn Führer vun en Staffel an dat Swaart Meer.

## Ruumfohrertätigkeit

Nahdem Gubarew an' 8. Januar 1963 dör dat Juri-Gagarin-Kosmonautentrainingszentrum as Kosmonaut utwählt wurr, hett he af Januar 1963 de Grundutbillen för Kosmonauten *OKP* anfungen, de he an' 21. Februar 1965 spoodriek afslooten hett.

1975 floog Gubarew as Kommandant vun Saljut 4 tosommen mit Georgi Gretschko an Bord vun Sojus 17 in den Weltruum. 1978 nehm he ebenfalls as Kommandant vun de tweet Gastmannschap vun Saljut 6 tosommen mit Vladimír Remek, an den eersten bemannten Ruumfloog binnerhalv vun dat Interkosmos-Programm deel.

In de Tüschentiet Generalmajor vun de sowjeetsch Seekriegsflotte wurrn, is Alexei Gubarew an' 1. September 1981 ut dat Kosmonautenkorps utscheeden. Dornah weer he Generaldirekter vun en Transportsellschopp. För sien Verdeenste um de Ruumfohrt wurr he 1978 mit de Ziolkowski-Medaille uttekent.

## Privates
Gubarew weer verheiraadt un harr twee Kinner. He is an' 21. Februar 2015 storven.

## Sonstiges
* Gubarew weer Dräger vun de Utteknungen Held der Sowjetunion, Held der ČSSR un de Gagarin-Medaille in Gold.
* De sowjeetsch Städer Kaluga, Arkalyk un Tselinograd as ok Prag hemm Gubarew to ehrn Ehrenbörger nömmt.

## Literatur
* Peter Stache: Raumfahrer von A bis Z. Militärverlag der Deutschen Demokratischen Republik, Berlin [Ost] 1988, ISBN 3-327-00527-3. 

## Weblenken

* spacefacts.de: Körtbiografie

## Enkeld Nahwiesen
Earl Dwire

**Earl D. Dwire** (* 3. Oktober 1883 in Waukegan, Illinois; † 16. Januar 1940 in Panorama City, Kalifornien) weer en US-amerikaanschen Schauspeler.

## Leven un Wark
Dwire hett sien Loopbahn in de Stummfilmtiet anfungen. Twüschen 1921 un 1940 weer he in mehr as 150 Filmen to sehn. De meisten dorvun weer B-Western, in de he tomeist de legen Banditen dorstellt hett. Ünner annern hett he in en Reeg vun de fröhen Filmen mit John Wayne mitspeelt.

## Weblenken
*
Glen Keith

**Glen Keith** is en Whisky-Brenneree in Keith, Moray, Schottland.

## Historie
Dat Ünnernehmen Chivas Brothers, de ok al de Destille Strathisla gegenöver bedreven harrn, hebbt 1957 anfungen, en ne’e Brenneree in Keith to boen. Se weer de eerste Neegrünnen vun en Brenneree in Schottland siet den Boom in’t Viktoriaansche Tietöller. 1960 weer de ne’e Bedrief fardig stellt. Blangen de kommerzielle Produkschoon vun Whisky deen de Destille ok as Versööksanlaag to’n Utfinnen un Entwickeln vun ne’e Techniken. Toeerst weern dree Brennblasen insett – en *wash still* un twee *spirit stills*, mit de en dreefack destillerten Whisky produzeert weer. Dat weer aver ok licht mööglich, op tweefacke Destillatschoon ümtostellen. De dreefacke Destillatschoon weer in dat Rebeet üm Glen Keith nich begäng, man is eher tyypsch för in Irland oder de schottischen Lowlands. Ok doran is de experimentelle Charakter vun de Destille to sehn. De Tall vun de Brennblasen is later op söss vergröttert worrn. Mitt vun de 1970er Johren weern hier de eersten Pot Stills överhaupt insett, de mit Gas hitt makt weern.

In de Brenneree *Glen Keith* weer ok egen Molt för de Produkschoon maakt, jüst so as egene Gest. Över en Druckleitung is de Strathisla-Brenneree mit Molt versorgt worrn. En Tiet lang is in de Destille ok törfigen Whisky herstellt worrn, de vun den unafhangigen Affüller Gordon & MacPhail ünner den Naam *Glenisla* hannelt weer. Dat Törfaroma is dorbi aver nich vun’t törfte Molt kamen, man dör Water, dat mit Törfrook behannelt worrn is.

*Glen Keith* is 1999 stillleggt worrn un keem 2001 in den Besitt vun Pernod Ricard. In’n Juni 2013 is de Brenneree denn wedder in Bedrief nahmen worrn.

## Kiek ok
* List vun de schottischen Brennereen

## Borns


## Weblenken
Johann Justus Duvigneau

**Johann Justus Duvigneau** (* 30. Oktober 1885 in Meideborg; † Januar oder Februar 1945) weer en düütschen Verwaltungsbeamten.

Duvigneau is 1885 as Söhn von Emma Auguste, borene Deneke (* 7. Oktober 1864), un Johann August Duvigneau (27. Januar 1854-25. Juni 1940) in Meideborg boren. Sien Grootvader weer Johann Joseph Otto Duvigneau.

He hett Juristeree studeert un is 1908 Gerichtsreferendar worrn. 1911 is he to’n Regerungsreferendar wesselt. 1915 is he as Regerungsassesser bi de Regerung in Meideborg anfungen un güng 1918 as Hülpsarbeider in dat Landraadsamt von’n Kreis Calbe. 1919 güng he denn wedder an de Regerung in Meideborg.
He is 1920 as Regerungsassesser bi de Regerung in Schneidemühl anfungen, dor 1921 Regerungsraad worrn un weer 1924/1925 mit dat Verwalten von dat Landraadsamt von’n Landkreis Torgau beopdragt.

In’n Juli 1925 is he toeerst kommissarsch, in’n November denn richtig Landraad von’n Kreis Soltau worrn. Dor is he bleven bet de Kreis to’n 1. Oktober 1932 in’n ne’en Kreis Fambossel opgahn is. He is an’n 19. August 1932 to’n 1. Oktober in einstweiligen Rohstand gahn, aver glieks wedder as Nafolger von Gustav Niendorf kommissarsch Landraad von’n Kreis Pinnbarg worrn. Von’n 15. Mai 1933 bet to sien Dood 1945 weer he dor denn richtigen Landraad. Ofschoonst he vörher de DNVP nah stünn, is he in de NSDAP rin. Nadem Duvigneau Anfang 1945 stört un kort later doodbleven is, is Carl Georg Wittich Landraad in Pinnbarg worrn.

Duvigneau is 1925 ok Geschäftsföhrer von de Kleenbahn Soltau-Ne’enkerken worrn.

He weer verheiraadt mit Käthe Duvigneau. Na ehr hett Mathias Tantau 1942 en Tuchtform von de Roos nöömt (*Rosa* ‚Käthe Duvigneau‘ ).

## Footnoten
Axel von Rappard

** Otto von Rappard** (* 28. März 1871 in Langensalza; † 9. Januar 1961 in Berlin) weer en düütschen Verwaltungsbeamten.

Von Rappard is 1871 as Söhn von Olga Maria, borene von Mandelsloh (3. Oktober 1849-9. Juni 1930), un den hessischen Kamerherr Adolph Bertold Robert Louis Otto von Rappard (1. Januar 1843-19. Februar 1918) in Langensalza boren. He hett Juristeree studeert un sien Dokter maakt. Na dat Studium is he in’n prüüßschen Staatsdeenst gahn. 1894 is he Gerichtsreferendar bi dat Amtsgericht Ehrenbreitstein un 1895 bi dat Amtsgericht Bockenheim, bi dat Landgericht Frankfort/Main un bi de Staatsanwaltschop Frankfort/Main worrn. 1898 is he as Regerungsreferendar bi de Regerung in Sleswig anfungen un 1901 as Regerungsassesser bi dat Landraadsamt von’n Kreis Essen un bi de Regerung in Marienwerder. He weer von 1907 bet Juli 1925 Landraad von’n Kreis Soltau. Von 1925 bet 1927 wer he Regerungsraad bi dat Oberversekerungsamt Berlin un bi de Regerung in Mönster. 1927 bet 1933 weer he Regerungsraad bi dat Oberpräsidium von de Provinz Brannenborg in Charlottenburg un bet 1936 bi de Prüüßsche Bo- un Finanzdirekschoon. 1936 is he in Rohstand gahn. Nadem 1941 in’n Tweten Weltkrieg de Landraad von’n Kreis Monschau, Kurt Dingerdissen, to’n Kriegsdeenst intagen worrn is, hett toeerst Heinz Ehmke dat Amt vertredungswies övernahmen. Nadem Ehmke ok intagen un fullen is, is an’n 23. Juni 1942 denn von Rappard vertredungswies Landraad worrn. He is bet to’n 30. November 1943 Landraad bleven. To’n 1. Dezember 1943 hett Josef Schramm dat Amt övernahmen.

Von Rappard weer ok Rechtsridder von’n Johanniter-Orden.

He hett 1904 Alexandra von Dolega-Kozierowski (21. September 1884-2. August 1965) freet. Mit ehr harr he de Döchter Alexandra Hedwig Olga (* 8. September 1905), Gertrud Erika (12. Juni 1907-3. August 1970), Alexandra (* 7. August 1909), Ellen (* 4. Januar 1912), Anna Elisabeth (* 23. Juli 1914) un Rosemarie (* 23. Juli 1914).

## Footnoten
Josua Roedenbeck

**Philipp  Roedenbeck** (* 16. Dezember 1871 in Halle (Saale); † 19. November 1914 bi Bixschoote) weer en düütschen Verwaltungsbeamten.

Roedenbeck is 1871 in Halle boren. He hett Juristeree an de Universitäten Marburg un Berlin studeert un weer von 1896 af an Rechtsreferendar an de Amtsgerichten Charlottenburg un Werder. 1900 is he as Regerungsreferendar na Danzig gahn un 1901 Regerungsassesser worrn. 1905 weer he bi de Regerung in Stood. An’n 1. Mai 1905 hett he toeerst vertredungswies un an’n 1. November kommissarsch dat Leid von dat Landraadsamt von’n Kreis Achem övernahmen. 1908 is he richtigen Landraad worrn.

Roedenbeck hett 1907 dat Kultiveren von dat Bauer, Ueser un Etelser Moor op’n Weg brocht un ünner sien Leid is de Kreis Achem de Hannöversche gemeennüttige Ansiedlungssellschop bipeddt. 1910 hett he den Kreisutschuss en Plaan för dat Kultiveren von dat Rebeed vörleggt. De Besiedlung von de Kolonie Bauermoor hett he nich mehr beleevt. He is to Anfang von’n Eersten Weltkrieg in’n November 1914 as Soldaat in Flannern fullen.
Philipp Schaeper

**Philipp Schaeper** (* 1858; † 1926) weer en düütschen Verwaltungsbeamten.

Schaeper is 1858 boren. He hett Juristeree an de Universität Heidelberg studeert. 1878 is he Liddmaat von dat Corps Rhenania Heidelberg worrn. Na dat Studium is he in’n prüüßschen Staatsdeenst gahn. He weer Regerungsreferendar bi de Regerung in Wiesbaden un Merseburg. 1886 hett he dat Examen as Regerungsassesser bestahn, weer bi de Regerung in Stralsund un is 1890 Landraad von’n Kreis Achem worrn. 1893 is he as Landraad in’n Landkreis Graafschop Hohenstein in Nordhausen wesselt. Dat Amt harr he bet 1917. Schaeper weer Goodsbesitter. Nadem he von wegen Krankheit ut’n Staatsdeenst rut is, hett he in Dresden leevt.

## Ehren
* Ehrenbörger von Ellrich

## Footnoten
Dieter Dieckhoff

**Dieter Dieckhoff** (* 30. April 1929 in Bremen; † 14. Oktober 2022) weer en düütsch Politiker (CDU). 

Dieckhoff is 1929 in Bremen boren. He weer op de Volksschool in Dörbern un later op dat Doomgymnasium in Veern un dat Albrecht-Thaer-Seminar in Celle. Na de School hett he in’n Landkreis Ülzen en Lehr in de Bueree maakt. He hett sien Landweertschopsmeester un en Dipl.Ing. agr. maakt un weer siet 1950 as Buur sülvstännig. 1968 hett he sik ok as Koopmann in’n Hannel mit Brennstoffen sülvstännig maakt.

Dieckhoff is Liddmaat in’n Vörstand von’n CDU-Bezirksverband Stood worrn. He weer ok Vörsitter von’n Verwaltungsraad von de Kreisspoorkass Veern un Liddmaat von’n Stiftungsraad von de Neddersassische Spoorkassenstiftung. He is Maat von’n Biraad von de Bremer Landsbank Kreditanstalt Ollnborg.

1961 is he Raadsherr un Frakschoonsvörsitter von de CDU in Dörbern worrn. Von 1981 bet 1986 weer he Börgermeester von Dörbern un von 1964 bet 1968 un wedder siet 1972 Afornten in’n Kreisdag von’n Landkreis Veern. Dor weer he von 1975 bet 1981 Vörsitter von de CDU-Frakschoon. In de Johren 1981 bet 1986 weer he Landraad von’n Landkreis Veern.

Dieckhoff weer von’n 21. Juni 1974 bet to’n 20. Juni 1990 (8. bet 11. Wahlperiood) för den Wahlkreis Veern Maat von’n Landdag von Neddersassen. He weer dor von’n 23. Juni 1982 bet to’n 20. Juni 1990 Vörsitter von’n Utschuss för Binnen-Verwaltung.
Landdagswahlkreis Veern

De **Wahlkreis Veern** mit de Wahlkreisnummer 61 is en Wahlkreis för de Wahl to’n Neddersassischen Landdag. Dor höört von’n Landkreis Veern de Städer Veern un Achem, de Gemenen Dörbern, Kerklinneln un Langwedel un de Samtgemeen Thänhusen to.

De Wahlkreis harr bet 1978 de Wahlkreisnummer 61, denn bet 1998 de Wahlkreisnummer 55, 2003 de Nummer 53 un von 2008 af an de Nummer 61.

## Afornte

Direkt wählt Afornte in’n Wahlkreis weren:

## Wahl 1994

Bi de Landdagswahl in Neddersassen 1994 hett dat in’n Wahlkreis Veern (Wahlkreisnummer 55) veer Direktkannedaten geven. As Afornten direkt wählt worrn is Christina Bührmann von de SPD. 71,9&nbsp;% von de 52.972 Wahlberechtigten hebbt bi de Wahl mitmaakt.

## Wahl 1998

Bi de Landdagswahl in Neddersassen 1998 hett dat in’n Wahlkreis Veern (Wahlkreisnummer 55) fiev Direktkannedaten geven. As Afornten direkt wählt worrn is Christina Bührmann von de SPD. 72,2&nbsp;% von de 55.383 Wahlberechtigten hebbt bi de Wahl mitmaakt.

## Wahl 2003

Bi de Landdagswahl in Neddersassen 2003 hett dat in’n Wahlkreis Veern (Wahlkreisnummer 53) veer Direktkannedaten geven. As Afornten direkt wählt worrn is Wilhelm Hogrefe von de CDU. 66,7&nbsp;% von de 80.417 Wahlberechtigten hebbt bi de Wahl mitmaakt.

## Wahl 2008

Bi de Landdagswahl in Neddersassen 2008 hett dat in’n Wahlkreis Veern (Wahlkreisnummer 61) acht Direktkannedaten geven. As Afornten direkt wählt worrn is Wilhelm Hogrefe von de CDU. 57,7&nbsp;% von de 81.607 Wahlberechtigten hebbt bi de Wahl mitmaakt.

## Wahl 2013

Bi de Landdagswahl in Neddersassen 2013 hett dat in’n Wahlkreis Veern (Wahlkreisnummer 61) söss Direktkannedaten geven. As Afornten direkt wählt worrn is Adrian Mohr von de CDU. 60,4&nbsp;% von de 82.058 Wahlberechtigten hebbt bi de Wahl mitmaakt.

## Wahl 2017

Bi de Landdagswahl in Neddersassen 2017 hett dat in’n Wahlkreis Veern (Wahlkreisnummer 61) söss Direktkannedaten geven. As Afornten direkt wählt worrn is Dörte Liebetruth von de SPD. 63,0&nbsp;% von de 83.234 Wahlberechtigten hebbt bi de Wahl mitmaakt.

## Footnoten
Landdagswahlkreis Achem-Veern

De **Wahlkreis Achem-Veern** mit de Wahlkreisnummer 62 weer en Wahlkreis för de Wahl to’n Neddersassischen Landdag. De Wahlkreis hett bi de Wahlen 1947 bet 1978 bestahn un is denn oplööst worrn.

## Afornte

Direkt wählt Afornte in’n Wahlkreis weren:
Ludwig Kleine

**Carl  Kleine** (* 27. Juni 1866 in Kleve; † 24. Mai 1938 in Leer) weer en düütschen Verwaltungsbeamten un Politiker.

Kleine is 1866 as Söhn von Adolph Kleine (1835-1917) in Kleve boren. He hett 1884 an dat Gymnasium Wesel Abitur maakt un an de Universitäten in Jena,
Bonn un Berlin Juristeree studeert. De eerste juristische Prüfung hett he in’n Juni 1887 bi dat Oberlandsgericht Köln bestahn. Von Oktober 1887 bet Oktober 1888 weer he bi’n Kommiss. In’n Februar 1891 is he in’n prüüßschen Staatsdeenst gahn un Regerungsreferendar bi de Regerung in Arensperg worrn. De Grote
Staatsprüfung hett he an’n 9. Dezember 1893 bestahn un weer denn Regerungsassesser bi de Regerung in Posen (1894 bet 1899) un de Regerung in Auerk (1899 bet 1900). He weer von 1901 bet 1907 Landraad von’n Kreis Soltau un is in’n März 1907 Regerungsraad bi dat Oberpräsidium von de Provinz Hannover worrn.

Von 1910 bet 1930 weer he as Nafolger von Ferdinand Freiherr Schenck zu Schweinsberg Landraad von’n Kreis Leer. He hett in’n Januar 1916 den Rang von en Gehemen Regerungsraad kregen. In’n Winter 1916/1917 hett he in’n Eersten Weltkrieg kommissarsch de Steed von en Oberregerungsraad bi de Regerung in Auerk hatt un weer dor Viez von’n Regerungspräsident. He müss sien Amt as Landraad in’n März 1930 (een Johr bevör he dat Öller harr, in Rohstand to gahn) afgeven, nadem he in’n Provinziallanddag Hannover för en Andrag von de NSDAP stimmt harr, de dat Verbaad von de Hitlerjugend beennen schull. Sien Nafolger weer Hermann Conring. He is to’n 1. Oktober 1931 in Rohstand versett worrn.

In siene Amtstied bi dat Oberpräsidium (1907 bet 1910) weer Kleine ernannt Liddmaat von’n Provinzialraad. 1912 is he för den Wahlkreis Auerk 3 (Leer-Weener) Liddmaat von dat Prüüßsche Aforntenhuus worrn un dor bet to’n 15. November 1918 Afornten bleven. Afornten in’n Provinziallanddag Hannover weer he von 1910 bet 1933. An’n 23. Januar 1930 is he to’n Vörsitter von’n Provinzialutschuss wählt worrn. Von 1927 bet 1929 weer Kleine Maat von’n Prüüßschen Staatsraad un von 1928 bet 1930 Vörsitter von’n Hannöverschen Landkreisdag.

In siene Tied as Ladraad in Leer is in’n Harvst 1911 de Kleenbahn Ihrhove-Westrhauderfehn grünnt worrn. Kleine weer von 1911 bet 1930 Geschäftsföhrer von de Kleenbahn. Ok dat Kreiskrankenhuus Leer is 1928 in siene Tied grünnt worrn.

Von 1901 af an  weer he Präsident von’n Land- un Forstweertschoplichen Provinzialvereen för dat Förstendom Lümborg.

## Footnoten
Wilhelm Heinichen

**Wilhelm Heinichen** is de Naam von

* Wilhelm Heinichen (1856–1911), düütschen Verwaltungsbeamten, Landraad in Soltau un Göttingen,
* Wilhelm Heinichen (1883–1967), düütschen Verwaltungsbeamten, Landraad in Celle.
Wilhelm Heinichen (1856–1911)

**Wilhelm Heinichen** (* 16. April 1856 in Hannover; † 18. Dezember 1911 ok dor) weer en düütschen Verwaltungsbeamten.

Heinichen is 1856 as Söhn von Henriette Auguste Luise Ernestine Albertine, borene Koch (2. November 1827-10. Juli 1862), un den Obergerichtsviezpräsident Franz Joseph Heinichen (26. Februar 1816-17. März 1892) in Hannover boren. Na dat Studium von de Juristeree is he in’n prüüßschen Justizdeenst gahn un weer von 1882 af an Gerichtsassesser an de Amtsgerichten Paane, Stood un Allefelle, an dat Landgericht Hannover un bi de Staatsanwaltschop Hannover. An’n 1. Januar 1884 is he Amtsrichter bi dat Neehuus un 1886 bi dat Amtsgericht Soltau worrn. He is denn von’n Justizdeenst in’n Verwaltungsdeenst wesselt un is an’n 1. Juli 1889 Landraad von’n Kreis Soltau worrn. Dat weer he bet 1901.

Von 1887 bet 1890 weer he Präsident von’n Land- un Forstweertschoplichen Provinzialvereen för dat Förstendom Lümborg.

In dat Johr 1901 is he Landraad in’n Kreis Göttingen worrn. In’n April 1903 is he as Präsident an de Spitz von dat Kunsistorjen in Hannover wesselt un an’n 1. Januar 1911 as Nafolger von Franz Chalybaeus Präsident von dat Landskunsistorjen worrn. He weer denn ok Kurater von dat Klooster Loccum. Heinichen is in’n Dezember 1911 in Hannover doodbleven.

## Footnoten
Karl von Marcard

** Wilhelm Ernst von Marcard** (* 13. Juni 1856 in Auerk; † 16. Mai 1900 in Gersfeld) weer en düütschen Verwaltungsbeamten un Politiker.

Von Marcard is 1856 as Söhn von Wilhelmine, borene Gosling (10. Oktober 1831-4. März 1919), un Eduard von Marcard (14. Dezember 1826-17. Dezember 1892) in Auerk boren. He weer op de Gymnasien in Hannover, Berlin un Celle un hett an’n 21. September 1877 sien Abitur maakt. He hett von 1877 bet 1880 an de Universitäten Berlin un Göttingen Juristeree studeert un is dor 1879 Liddmaat von dat Corps Bremensia Göttingen worrn. Na dat Studium is he in’n prüüßschen Justizdeenst gahn. An’n 18. Dezember 1880 hett he dat eerste Staatsexamen an dat Oberlandsgericht Celle maakt un is dor an’n 21. Dezember Gerichtsreferendar worrn. He weer denn an dat Amtsgericht Wenngessen, dat Amtsgericht Aimbeck, dat Landgericht Hilmssen un toletzt bi de Staatsanwaltschop Hilmssen. An’n 2. Februar 1884 is he Regerungsreferendar bi de Regerung in Hilmssen worrn un in’n Verwaltungsdeenst wesselt. He weer denn bi de Landdrostie Hilmssen, bi dat Amt Marienborg un denn bi’n Kreis Marienborg. Denn kemen Statschonen bi’n Magistraat, de Regerung un den Bezirksutschuss in Hilssen. An’n 11. September 1886 hett he in Berlin dat twete Staatsexamen maakt. An’n 20. September is he Regerungsassesser worrn un denn in’n Oktober na de polietsche Polizei in Berlin versett worrn. In’n November 1887 is he an de Regerung in Lümborg versett worrn un weer dor von’n 22. November bet to’n 1. April 1888 Viez-Landraad von’n Kreis Paane. Von’n 7. Mai bet to’n 24. September 1888 weer he kommissarsch Landraad von’n Kreis Soltau. In’n August 1889 is he as Landraad un Nafolger von Gustav August Theodor Krekeler in’n Kreis Gersfeld wesselt. Dor is he bet to sien Dood 1900 Landraad bleven. Na em is Karl von Dörnberg Landraad worrn.

In dat Johr 1900 is he Liddmaat von’n Kommunallanddag Kassel worrn un hett dor to de Düütschkunservative Partei höört. He weer dor Maat von’n Ingavenutschuss. Kort later is he denn aver doodbleven.

He hett an’n 29. Dezember 1887 in Kassel Marie Harnier (15. Oktober 1861-28. August 1933; Dochter von Richard Harnier) freet.

## Footnoten
Annemarie Jensen

**Annemarie Jensen** (borene *Siegfriedt*; * 30. Mai 1940 in Sillerupfeld) is en plattdüütsche Schrieversche.

Jensen is 1940 op en Buurnhoff in Sillerupfeld boren un dor ok opwussen. Se güng in Sillerup op de Volksschool un denn na Flensborg op de hoge School. Dor hett se ehr Abitur maakt. Se hett denn Medizin an de Universitäten Freiburg un Kiel studeert un 1968 mit en Dokterarbeid över dat Thema *Über den Calcium-Gehalt und den <sup>45</sup>Calciumaustausch in Längsmuskulatur des Meerschweinchendünndarms* bi Heinz Lüllmann ehren Dokter med. maakt. Na dat Studium weer se toeerst wetenschopliche Anstellte bi de Chirurgsche Universitätsklinik Kiel un hett later 28 Johr as Narkoosdokter bi de Diakonissenanstalt Flensborg arbeidt. 2005 is se in Ruhestand gahn. Se leevt in Flensborg.
 
1999 hett Jensen de eersten Kuntakten knüppt to Plattdüütsche in Noordamerika. Se hett siet disse Tied jümmer wedder de USA besöcht, dor Plattdüütsch-Ünnerricht geven un weer to de Düütsch-amerikaanschen Plattdüütsch-Konferenzen. Disse Konferenzen, de al twee Johr in Sleswig-Holsteen un de annern Johren in de USA sünd, deit se sietdem ok mit planen.

För de Reeg *Niederdeutsche Formenlehre* von’n Sleswig-Holsteenschen Heimatbund hett se de Bänn 2 bet 4 tohoopstellt, över dat Plattdüütsche in Sleswig, Noordfreesland un Dithmarschen. Dor hett se siet 2004 an arbeidt.

Jensen weer Lektor för de Böker von Heinrich Ohm, de in’n Plaggenhauer-Verlag rutkamen sünd (*De Mohls, Dat Licht, Dat sind doch Juden*). Bi’n Romaan *[[Heine Steenhagen wöll ju dat wiesen!]]*, den Friedrich Ernst Peters al 1925 schreven hett un de eerst 2012 rutkamen is, hett se dat Lektorat för den plattdüütschen Deel von dat Book maakt. Se gifft Plattdüütsch-Kurse an de Volkshoogschool. In’n Februar 2011 hett Jensen den Plattdüütschen Stammdisch in’t Kulturcafe von de Volkshoogschool in Flensborg grünnt.

In de Dagbläder von’n Sleswig-Holsteenschen Zeitungsverlag hett se de Kolumne *Gedanken över plattdüütsche Wöör*.

2013 hett se för ehr Levenswark den plattdüütschen Literaturpries Dat grote P von’n Fördervereen von dat Plattdüütsche Zentrum in Leck kregen.

## Warken

* *So schnacken wi twischen Flensburg un Schleswig. Niederdeutsche Formenlehre.* Heft II, Plaggenhauer-Verlag, Krummbek 2007, ISBN 978-3-937949-08-6
* *So schnacken wi in Nordfreesland. Niederdeutsche Formenlehre.* Heft III, Plaggenhauer-Verlag, Buxthu 2009, ISBN 978-3-937949-12-3
* *So schnack wi in Dithmarschen. Niederdeutsche Formenlehre.* Heft IV, Plaggenhauer-Verlag, Buxthu 2011, ISBN 978-3-937949-16-1
* *Plattdüütsch leevt. Gedanken över plattdüütsche Wöör.* Husum Druck- und Verlagsgesellschaft, Husum 2012, ISBN 978-3-89876-597-8
* *Dit un dat besnackt op Platt.* Husum Druck- und Verlagsgesellschaft, Husum 2013, ISBN 978-3-89876-664-7

## Kiek ook bi

* List vun plattdüütschen Schrieverschen

## Weblenken

* Jensen ehr Websteed (plattdüütsch)

## Footnoten
Ottomar Haxsen

**Ottomar Haxsen** (* 27. Oktober 1898 in Fleest; † 19. September 1972 in Bremerhoben) weer en düütschen Politiker  von de DP un later de CDU.

Haxsen is 1898 in Fleest boren. He weer op de Volksschool, denn op de Oberrealschool un de Ackerboschool. Na de School hett he en Lehr in de Bueree maakt. 1930 is he as Buur sülvstännig worrn. He is 1945 Maat von’n Gemeenraad in Wersermünn worrn un 1946 Afornten in’n Kreisdag von’n Landkreis Wersermünn.

Von’n 20. April 1947 bet 20. Juni 1970 (eerste bet sösste Wahlperiood) weer he Liddmaat von’n Landdag von Neddersassen. He is för den Wahlkreis Wersermünn in’n Landdag intagen. Blots in de 4. Wahlperiood hett em in sien Wahlkreis Robert Fiedler von de SPD slahn un Haxsen is över de Landslist in dat Parlament intagen.He weer in’n Landdag von’n 26. September 1955 bet 5. Mai 1959 Vörsitter von’n Utschuss för Ernährung un Bueree. Toeerst hett he in’n Landdag von’n 28. März 1951 bet 5. Mai 1959 to de DP/CDU-Frakschoon höört. Bet to’n 28. März 1962 weer he denn in de DP-Frakschoon un na dissen Dag in de CDU-Frakschoon.

## Ehren

Haxsen hett dat Grote Verdeenstkrüüz von’n Verdeenstorden von de Bundsrepublik Düütschland kregen un dat Grote Verdeenstkrüüz von’n Neddersassischen Verdeenstorden kregen.
Edda Goede

**Edda Goede** (* 10. Dezember 1940 in Ossenbrügge) is en düütsche Politikerin von de SPD.

Goede is 1940 in Ossenbrügge boren. Se weer in Stralsund op de Grundschool un hett 1958 in Sulingen de Realschool afslaten. Se hett denn en Lehr as koopmännsch-praktische Arzthülp in Bad Harzborg maakt. Von 1975 bet 1978 weer se op de Fachschool för Sozialpädagogik in Stood. 1979 is se as staatlich prüüfte Optreckerin anerkannt worrn. Von 1970 bet to de Wahl in’n Landdag 1986 hett se as Baas von’n Kinnerspeelkreis in Albst arbeidt. Siet 1968 weer se ok Baas von de Bildungsvereenigung “Arbeid un Leven“ in de Samtgemeen Hagen.

1969 is se in de SPD rin. Von 1972 bet 1977 weer se Afornte in’n Kreisdag von’n Landkreis Wersermünn un denn in’n Kreisdag von’n Landkreis Cuxhoben. Dor weer se Viez-Frakschoonsvörsitterin von de SPD un Vörsitterin von Utschuss för Jugendhülp. Goede weer von 1986 bet 2003 (ölvente bet veerteihnste Wahlperiood) för den Wahlkreis Wersermünn Liddmaat von’n Landdag von Neddersassen. In de twölvte Wahlperiood weer se von’n 21. Juni 1990 bet 20. Juni 1994 Viezpräsidentin von’n Landdag.
Franz Röhrs

**Franz Röhrs** (* 6. Februar 1945 in Hanstää) is en düütschen Politiker von de CDU.

Röhrs is 1945 in Hanstää boren. He weer op de Volksschool un hett denn en Lehr in de Bueree maakt un en Fachschool besöcht. Siet 1967 weer he sülvstännig mit en Vehhannel. He is 1970 in de CDU rin. Röhrs weer Maat von’n Biraad bi dat Överlandwark Noord-Hannover, Vörsitter in’n Hannöverschen Veh- un Fleeschverband un Präsident von’n Düütschen Veh- un Fleeschhannelsbund in Bonn. In de Samtgemeen Hanstää is he 1972 Raadsherr worrn un weer dor von 1976 bet 1993 Samtgemeenbörgermeester. 1972 is he ok Afornten von’n Kreisdag von’n Landkreis Horborg worrn un weer dor ünner annern Vörsitter von de CDU-Frakschoon un Viez-Landraad. 

Von’n 21. Juni 1990 bet 20. Juni 1994 (12. Wahlperiood) weer he för den Wahlkreis Winsen Maat von’n Landdag von Neddersassen. Bet 1. November 1993 weer he in de CDU-Frakschoon un hett denn to keen Frakschoon mehr höört. 1993 is gegen Röhrs wegen den Verdacht op Tierquäleree un Subventschoonsbedrog ermiddelt worrn. De Verfohrens sünd all instellt worrn. Von de CDU is he för de Landdagswahl 1994 denn aver nich mehr opstellt worrn. Na en Optridd bi en Parteidag von De Republikaners in Rastatt hett de CDU Neddersassen kund daan, dat he ut de Partei rutsmeten warrn schall. Röhrs is denn aver sülvs ut de Partei utpeddt.

He is verheiraadt un hett dree Kinner.

## Footnoten
Otto Eichhorn

** Georg Friedrich Eichhorn** (* 14. April 1884 in Lennep; † 16. Januar 1966 in Tübingen) weer en düütschen Verwaltungsbeamten.

Eichhorn is 1884 as Söhn von Elisabeth, borene Hentzen (1862-1946), un den Amtsgerichtsraad Friedrich E. Eichhorn († 9. Juni 1901) in Lennep boren. He weer op dat Apostelgymnasium in Köln un hett dor 1903 sien Abitur maakt. He hett von 1903 bet 1906 Juristeree an de Universitäten Tübingen, Berlin un Bonn studeert. Sien eerste juristische Staatsprüfung hett he an’n 14. Juli 1906 maakt. Na dat Studium is he in’n prüüßschen Justizdeenst gahn un is an’n 14. Juli 1906 Gerichtsreferendar worrn. Na de grote Staatsprüfung an’n 4. November 1911 is he denn in’n Verwaltungsdeenst wesselt un weer 1911 Regerungsassesser un Hülpsarbeider bi dat Landraadsamt von’n Kreis Openraa. In’n November 1913 is he an dat Landraadsamt von’n Kreis Nauen wesselt. He is an’n 11. März 1918 Regerungsraad worrn, in’n Dezember 1918 bi de Regerung in Gumbinnen anfungen un an’n 1. Juli 1919 as Nafolger von Hermann Gerdes toeerst kommissarsch, in’n Mai 1920 denn richtig Landraad von’n Kreis Waldbröl. In disse Tied hett he 1924 sien Dr. jur. an de Universität Halle maakt. Nadem de Kreis Waldbröl to’n 1. Oktober 1932 oplööst worrn is, is he in’n ne’en Kreis Veern wesselt un dor bet to’n 15. Juni 1933 Landraad ween. In dat Johr hebbt em de Natschonalsozialisten in einstweiligen Rohstand schickt un Karl Weber hett em aflööst. Eichhorn weer denn bi de Regerung in Kassel. He is dor 1939 Oberregerungsraad worrn. In Kassel is he bet 30. April 1949 bleven, as he in Rohstand gahn is.

He hett an’n 29. Dezember 1933 in Warthausen  Anna Alexandrine Freiin Koenig von und zu Warthausen (* 4. Januar 1901) freet.

In Waldbröl is vondaag de Otto-Eichhorn-Straat na em nöömt.

## Footnoten
Karl Weber (NSDAP)

**Karl Weber** (* 8. März 1885 in Lehnin; † 15. April 1945 in Veern) weer en düütschen Jurist un Politiker von de NSDAP.

Weber is 1885 in Lehnin boren. He weer siet 1904 aktiven Instandsetzungsoffzeer un weer Soldaat in’n Eersten Weltkrieg. Toletzt as Hauptmann. In’n Krieg is he mit dat Ieserne Krüüz II. Klass uttekent worrn. 1918 is he kriegsdeenstbeschädigt ut de Armee entlaten worrn. He weer denn informatorisch bi’n Magistraat von de Stadt Bad Orb. Later weer Weber Kurdirekter un Gemeenvörsteher von dat Noordseebad Wittdün op Amrum. Von 1925 bet 1930 hett he Juristeree an de Universitäten Kiel, München un Hamborg studeert un sien Dr. jur. maakt.

In de Tied von de Weimarer Republik weer Weber in de Düütschvölkische Freeheitspartei. In’n November 1926 is he Liddmaat von de NSDAP worrn un weer siet 1931 Kreisbaas von de Partei för Lümborg-Land. Von 1932 bet 1933 (veerte un föffte Wahlperiood) weer he Liddmaat von’n Prüüßschen Landdag. 1933 bet 1945 weer he Landraad von’n Landkreis Veern. 1939 bet 1943 hett he ok kommissarsch dat Leid över den Landkreis Rodenborg övernahmen.

An’t Enn von’n Tweten Weltkrieg an’n 15. April 1945, twee Daag, bevör de Briten in Veern ankamen sünd, hett Weber siene Fro un sik sülvs mit en Jagdgewehr doodschaten.

## Footnoten
Christoph Rippich

**Christoph Rippich** (* 9. Mai 1938 in Waldenburg, Slesien) is en düütschen Politiker von de SPD.

Rippich is 1938 in Waldenburg boren. Nadem de Familie na’n Tweten Weltkrieg ut Slesien verdreven worrn is, weer he op de Volksschool in Achem un dor ok op de Middelschool. 1955 hett he de Mittlere Reife maakt. He weer denn von 1955 bet 1958 in Bremen op de Verwaltungsschool un hett de eerste Verwaltungsprüfung maakt. He hett von 1958 bet 1982 in Bremen för den Binnensenater arbeidt. 1959 is he in de SPD rin. Sien Wehrdeenst hett he in de Johren 1959 bet 1960 maakt. 1965 is he Raadsherr in de Stadt Achem worrn un 1967 in de Gewerkschaft intreden. De twete Verwaltungsprüfung hett he maakt, nadem he von 1966 bet 1968 noch wedder op de Bremer Verwaltungsschool weer. He is 1968 Afornten in’n Kreisdag von’n Landkreis Veern worrn. Von 1968 bet 2006 weer he Börgermeester von de Stadt Achem un denn Ehrenbörgermeester. Von 1986 bet 1999 weer he Landraad von’n Landkreis Veern. Von’n 21. Juni 1982 bet 1998 (teihnte bet dörteihnste Wahlperiood) weer he Maat von’n Landdag von Neddersassen. In de 10. un 11. Wahlperiood is he över de Landslist in’n Landdag intagen un in de 12. un 13. Wahlperiood för den Wahlkreis Achem.

An’n 8. August 2006 hett Rippich dat Neddersassische Verdeenstkrüüz 1. Klass kregen.

He is verheiraadt.

## Footnoten
Erich J. Fuchshuber

**Erich J. Fuchshuber** (* 29. April 1945 in Eislingen/Fils; † 9. September 1990 in Achem) weer en düütschen Politiker von de CDU.

Fuchshuber is 1945 in Eislingen boren. He hett dat Abitur in Göppingen maakt un is 1966 na de Bundswehr gahn. He weer dor bi de Luftwapen un hett sik in de USA as Fleger utbillen laten. He weer denn bi de Floogafwehr.

Fuchshuber is 1963 Maat von de CDU worrn, weer Vörsitter von’n CDU-Stadtverband Cuxhoben un in’n Vörstand von CDU-Kreisverband Cuxhoben. He weer Vörsitter von de Sellschopspolietsche Vereenigung för överparteiliche Öffentlichkeitsarbeid e.V. un Maat von’n Opsichtsraad von de Stadtwarken Cuxhoben. Fuchshuber weer in’n Zweckverband Liddmaat von den Utschuss von’n Elektrizitätsverband in Stood.

He weer siet 1976 Raadsherr in Cuxhoben un siet 1981 Vörsitter von de CDU-Raadsfrakschoon. He weer ok Biornten un Vörsitter von’n Utschuss för Weertschop un Havens bi’n Raad von de Stadt Cuxhoben. 1981 is he as Kreisdagsafornten in’n Landkreis Cuxhoben wählt worrn.

Fuchshuber weer von’n 21. Juni 1982 bet to sien Dood an’n 9. September 1990 (teihnte bet twölvte Wahlperiood) Maat von’n Landdag von Neddersassen. Bi de Wahlen 1982 un 1986 is he för den Wahlkreis Cuxhoben wählt worrn un 1990 över de Landslist in’n Landdag intagen. Fuchshuber is an’n 9. September 1990 in de Neegd von Achem bi en Autounfall doodbleven, as he op’n Weg von Cuxhoben na Hannover weer. För em is Jürgen Sikora in’n Landdag narückt.
Robert Fiedler

**Robert Fiedler** (* 25. August 1905 in Wulsdörp; † 5. Oktober 1974 in Lox) weer en düütschen Politiker von de SPD.

Fiedler is 1905 in Wulsdörp boren. He weer bet 1920 op de Volksschool un hett denn för veer Johr in de Bueree arbeidt. Na disse Tied hett he in de Industrie arbeidt, vör allen op Schippswarften. 1935 weer he bi de Deschimag in’t Wark Seebeck in Wersermünn. 1950 is he hauptamtlichen Vörsitter von’n Bedrievsraad worrn un hett von 1954 af an de Arbeiders in’n Opsichtsraad von de AG Werser vertreden.

Fiedler weer von’n 6. Mai 1959 bet 5. Mai 1963 (4. Wahlperiood) för den Wahlkreis Wersermünn Afornten von’n Landdag von Neddersassen.
Landdagswahlkreis Achem

De **Wahlkreis Achem** weer en Wahlkreis för de Wahl to’n Neddersassischen Landdag. De Wahlkreis hett bi de Wahlen 1982 bet 2003 bestahn un is denn oplööst worrn.

De Wahlkreis harr de Wahlkreisnummer 54. Blots bi de Wahl 2003 hett sik de Nummer op 52 ännert.

## Afornte

Direkt wählt Afornte in’n Wahlkreis weren:
Landdagswahlkreis Soltau

De **Wahlkreis Soltau** mit de Wahlkreisnummer 44 is en Wahlkreis för de Wahl to’n Neddersassischen Landdag. Dor höört von’n Landkreis Heidkreis de Städer Soltau, Munste un Snevern, de Gemenen Bissen un Neenkerken to.

bet to de Wahl 2003 hett dor ok noch de Gemeen Witzendörp tohöört.

De Wahlkreis harr bet 1978 de Wahlkreisnummer 52, denn bet 1998 de Wahlkreisnummer 57, 2003 de Nummer 55 un von 2008 af an de Nummer 44.

## Afornte

Direkt wählt Afornte in’n Wahlkreis weren:

## Wahl 1994

Bi de Landdagswahl in Neddersassen 1994 hett dat in’n Wahlkreis Soltau (Wahlkreisnummer 57) veer Direktkannedaten geven. As Afornten direkt wählt worrn is Dieter Möhrmann von de SPD. 73,1&nbsp;% von de 51.958 Wahlberechtigten hebbt bi de Wahl mitmaakt.

## Wahl 1998

Bi de Landdagswahl in Neddersassen 1998 hett dat in’n Wahlkreis Soltau (Wahlkreisnummer 57) fiev Direktkannedaten geven. As Afornten direkt wählt worrn is Dieter Möhrmann von de SPD. 73,0&nbsp;% von de 54.189 Wahlberechtigten hebbt bi de Wahl mitmaakt.

## Wahl 2003

Bi de Landdagswahl in Neddersassen 2003 hett dat in’n Wahlkreis Soltau (Wahlkreisnummer 51) fiev Direktkannedaten geven. As Afornten direkt wählt worrn is Karl-Ludwig von Danwitz von de CDU. 65,8&nbsp;% von de 56.605 Wahlberechtigten hebbt bi de Wahl mitmaakt.

## Wahl 2008

Bi de Landdagswahl in Neddersassen 2008 hett dat in’n Wahlkreis Soltau (Wahlkreisnummer 44) söven Direktkannedaten geven. As Afornten direkt wählt worrn is Karl-Ludwig von Danwitz von de CDU. 55,2&nbsp;% von de 53.705 Wahlberechtigten hebbt bi de Wahl mitmaakt.

## Wahl 2013

Bi de Landdagswahl in Neddersassen 2013 hett dat in’n Wahlkreis Soltau (Wahlkreisnummer 44) acht Direktkannedaten geven. As Afornten direkt wählt worrn is Lutz Winkelmann von de CDU. 58,8&nbsp;% von de 53.367 Wahlberechtigten hebbt bi de Wahl mitmaakt.

## Wahl 2017

Bi de Landdagswahl in Neddersassen 2017 hett dat in’n Wahlkreis Soltau (Wahlkreisnummer 44) söven Direktkannedaten geven. As Afornten direkt wählt worrn is Karl-Ludwig von Danwitz von de CDU. 61,1&nbsp;% von de 53.306 Wahlberechtigten hebbt bi de Wahl mitmaakt.

## Footnoten
Charles Hesse

**Charles Hesse** (* 19. Februar 1901 in London; † 1. August 1971 in Bremen) weer en düütschen Politiker von de CDU.

Hesse is 1901 in London boren. He weer op dat Gymnasium in Stettin. Na de Schooltied weer he in’n Eersten Weltkrieg von 1914 bet 1918 königlich-sassischen Kadett un na’n Krieg Eleve in’n Kreis Randow. He hett denn Bueree an de Technische Hoogschool München studeert un dat Staatsexamen maakt. Von 1925 bet 1928 weer he Göderdirekter in Klink bi Waren, von 1928 bet 1936 Farmer op en grote Wetenfarm in Kanada. 1936 keem he na Düütschland trügg un is Pächter von de Göder Seehoff un Schönfeld in’n Kreis Wismer ween. Von 1939 bet 1945 weer he Soldaat in’n Tweten Weltkrieg. 1945 is he von siene Göder verdreven worrn un is bi Verwandte in Veern ünnerkamen. 1945 bet 1965 weer he Verwalter von dat Good Lohoff in’n Landkreis Veern.

Hesse is 1955 Vörsitter von de Landkrankenkass in’n Landkreis Veern worrn. Na’n Krieg weer he Maat von de Landweertschopskamer Hannover, ünner annern as Maat von’n Personalutschuss. 1960 is he Vörsitter von’n Kreisverband Veern von dat Neddersassische Landvolk un Kreislandweert von’n Kreis Veern worrn.

Hesse war von’n 6. Juni 1967 bet 20. Juni 1970 (sösste Wahlperiood) för den Wahlkreis Veern Maat von’n Landdag von Neddersassen.

Hesse weer verheiraadt un harr twee Kinner. He is an’n 1. August 1971 in Bremen doodbleven.